  Майя Бывальцева Муниципал театръёслы Удмуртилэн коньдэтысьтыз 800 сюрс манет висъяны чаклало. Кун Кенешысь депутатъёс ӵектонэз эскерозы 29-тӥ южтолэзе ортчоно сессиын. Ужъюртъёслэсь ужамзэс эскерем бере, сыӵе ӵектон сётӥз элькунысь лулчеберетъя но туризмъя министерство. «Мон малпасько, озьы шонер луоз, угось соос асьме калык понна ужало. Толон ми йылпумъямы «Театральная весна» конкурсэз, асьме муниципал театръёс, юрттэт басьтытэк, трос ӧръёсъя кун театръёслэсь умойгес ужало», — пусйиз лулчеберетъя но туризмъя министр Владимир Соловьёв. Коньдонэз люкозы куинь театръёс куспын. Со — Ижкарысь «Молодой человек», Глазкарысь «Парафраз» но Сарапулысь драмая театр. Коньдонлэн бадӟым люкетэз — 400 сюрс манет — Ижкарысь театрлы мыноз. Али коллектив ас кужыменыз выльдэ аслыз юрт — азьвыл «Удмуртия» кинотеатрез. Быдэн 200 сюрс манетэн басьтозы Глазкарысь но Сарапулысь театръёс. Тегъёс: Ижкар ВладимирСоловьев Сарапул Театр Удмуртия Глазкар  